ΓΡΑΠΤΗ ΕΡΩΤΗΣΗ E-2286/98

υποβολή: Jaak Vandemeulebroucke (ARE) προς το Συμβούλιο

(28 Ιουλίου 1998)

Θέμα: Διμερής εμπορική συμφωνία, καθώς και συμφωνία ανάπτυξης και συνεργασίας μεταξύ της Ευρωπαïκής Ένωσης και της Δημοκρατίας της Νοτίου Αφρικής

Στα τέλη Απριλίου 1997, η Δημοκρατία της Νοτίου Αφρικής κατέστη το εβδομηκοστό πρώτο μέλος της Σύμβασης του Λομέ. Παράλληλα όμως, η Ευρωπαϊκή Ένωση και η κυβέρνηση της Νοτίου Αφρικής διαπραγματέυθηκαν τη σύναψη εμπορικής συμφωνίας, καθώς και συμφωνίας ανάπτυξης και συνεργασίας. Το σύνολο των σχετικών διαπραγματεύσεων προβλέπεται να περατωθεί περί τα μέσα του 1998. Η νέα συμφωνία πρόκειται να καθιερώσει μία ασύμμετρη ζώνη ελευθέρου εμπορίου με την Ευρωπαϊκή Ένωση αντί του συστήματος προτιμήσεων της ΓΣΔΕ (ΣΓΠ), το οποίο, από το 1994, προβλέπει χαμηλότερους δασμούς για την εισαγωγή ορισμένων νοτιο-αφρικανικών προϊόντων.

Μπορεί να ανακοινώσει το Συμβούλιο:

1. Ποια νοτιο-αφρικανικά προϊόντα υπόκεινται επί του παρόντος σε τελωνειακούς ή άλλους δασμούς της Ευρωπαϊκής Ένωσης;

2. Μετά τη θέση σε ισχύ της ως άνω συμφωνίας, ποια νοτιο-αφρικανικά προϊόντα θα εξακολουθήσουν να υπόκεινται σε τελωνειακούς ή άλλους δασμούς της Ευρωπαϊκής Ένωσης;

3. Ποια προϊόντα της Ευρωπαϊκής Ένωσης υπόκεινται προς στιγμήν σε τελωνειακούς ή άλλους δασμούς εκ μέρους της Νοτίου Αφρικής;

4. Μετά τη θέση σε ισχύ της ως άνω συμφωνίας, ποια προϊόντα της Ευρωπαϊκής Ένωσης θα εξακολουθήσουν να υπόκεινται σε τελωνειακούς ή άλλους δασμούς της Νοτίου Αφρικής;

5. Κατά πόσο έχουν προοδεύσει οι διαπραγματεύσεις για τη σύναψη της διμερούς εμπορικής συμφωνίας, καθώς και της συμφωνίας ανάπτυξης και συνεργασίας μεταξύ της Ευρωπαϊκής Ένωσης και της Δημοκρατίας της Νοτίου Αφρικής;

6. Πόσες διαβουλεύσεις (με ποιον, πού, πότε και με τι θέμα) έχουν πραγματοποιηθεί αφότου άρχισαν οι διμερείς διαπραγματεύσεις;

7. Πότε προβλέπεται να πραγματοποιηθεί η τελική συζήτηση για την εν λόγω διμερή συμφωνία (με ποιον και πού);

8. Σύμφωνα με την "λίαν γενική μελέτη" της Ευρωπαϊκής Επιτροπής, ποιες θα είναι οι οικονομικές συνέπειες της συμφωνίας ελεύθερου εμπορίου για την περιοχή της Νοτόγειας Αφρικής;

9. Σχετικά με α) ποιες αρχές, β) ποια μέτρα, γ) ποιες δασμολογικές συμφωνίες και δ) ποιες κατηγορίες προϊόντων έχει ήδη επιτευχθεί ομοφωνία;

10. Σχετικά με α) ποιες αρχές, β) ποια μέτρα, γ) ποιες δασμολογικές συμφωνίες και δ) ποιες κατηγορίες προϊόντων δεν έχει εκόμη επιτευχθεί ομοφωνία, για ποιον λόγο και ποιος εξέφρασε επιφυλάξεις σχετικά με τα σημαντικά αυτά σημεία;

11. Μετά την έγκριση της συμφωνίας, θα μπορεί η Δημοκρατία της Νοτίου Αφρικής να επιβάλει τελωνειακούς δασμούς σε επιδοτούμενα γεωργικά προϊόντα της Ευρωπαϊκής Ένωσης, τούτο δε προς αποφυγή ή αντιστάθμιση ενδεχόμενης αποδιοργάνωσης του γεωργικού τομέα στο νότιο τμήμα της Αφρικής; Εάν όχι, για ποιο λόγο;

12. Μετά την έγκριση της συμφωνίας, θα μπορεί η Ευρωπαϊκή Ένωση να επιβάλει τελωνειακούς δασμούς α) σε γεωργικά προϊόντα, β) στο λιθάνθρακα και γ) στο χάλυβα που εισάγονται από τη Νότιο Αφρική; Εάν ναι, για ποιο λογο και ποια κράτη μέλη το έχουν ζητήσει;

Απάντηση

(9 Νοεμβρίου 1998)

Η Δημοκρατία της Νοτίου Αφρικής κατέστη, στις 24 Απριλίου 1997, πλήρες μέλος της Σύμβασης του Λομέ. Η ιδιότητά της αυτή δεν καλύπτει τις διατάξεις περί εμπορίου της Σύμβασης, γιατί αυτές επρόκειτο να καλυφθούν από μια χωριστή διμερή συμφωνία εμπορίου και συνεργασίας που θα διεπραγματεύοντο η ΕΕ και η Νότιος Αφρική. Η εντολή διαπραγμάτευσης της συμφωνίας αυτής εδόθη από το Συμβούλιο στην Επιτροπή την 19 Απριλίου 1995 και την 25 Απριλίου 1996. Από τότε η Επιτροπή διεξήγε διαπραγματεύσεις με τη Νότιο Αφρική και, επομένως, είναι η καταλληλότερη πηγή των πληροφοριών που ζητάτε. Επί του παρόντος, το Συμβούλιο, αναφερόμενο στις διάφορες ερωτήσεις σας, μπορεί μόνο να παρατηρήσει τα εξής:

Σχετικά με τα προϊόντα τα υποκείμενα σε τελωνειακούς ή άλλους δασμούς: Η ΕΕ εισάγει από την Νότιο Αφρική προϊόντα 437 δασμολογικών θέσεων, με μηδενικούς δασμούς και προϊόντα 3473 δασμολογικών θέσεων για τα οποία καταβάλλονται δασμοί (στοιχεία του έτους 1996). Η Νότιος Αφρική εισάγει από την ΕΕ προϊόντα 2628 δασμολογικών θέσεων μηδενικού δασμού και προϊόντα 5380 δασμολογικών θέσεων για τα οποία καταβάλλονται δασμοί (μέσος όρος στοιχείων των ετών 1994-96).

Το ζήτημα του αριθμού των προϊόντων κάθε πλευράς, στα οποία επιβάλλονται δασμοί, αποτελεί ακριβώς το αντικείμενο της διαπραγμάτευσης που διεξάγονται, επομένως απάντηση προς το παρόν δεν μπορεί να δοθεί.

Ορθή απάντηση σχετική με τον αριθμό των γύρων διαπραγμάτευσης που έχουν ήδη διεξαχθεί μπορεί να δώσει μόνον η Επιτροπή, ως διαπραγματεύτρια. Το Συμβούλιο έχει πληροφορηθεί ότι έχουν διεξαχθεί 20 γύροι διαπραγμάτευσης.

Οι διαπραγματεύσεις συνεχίζονται από το 1996 και, μολονότι είναι δύσκολες έχει επιτευχθεί σε αυτές σημαντική πρόοδος. Μπορούμε να ελπίζουμε ότι η ολοκλήρωση των διαπραγματεύσεων δεν απέχει πολύ, αν και, επί του παρόντος, δεν έχει προβλεφθεί δήλη ημερομηνία.

Οι διαπραγματεύσεις διεξάγονται, υποκείμενες στην αρχή "Εφόσον δεν έχουν συμφωνηθεί τα πάντα, δεν έχει συμφωνηθεί τίποτε." Αυτός είναι ο λόγος για τον οποίο δεν είναι δυνατόν να δοθούν απαντήσεις στις ερωτήσεις αριθ. 9 ως 12, που υποβάλλει ο αξιότιμος κ. Βουλευτής.